
1.  Asjaolud ja menetluse käik

Narva Linnavalitsuse 15.06.2005 korraldusega nr 606-k anti aktsiaseltsile Narva Kinnisvarabüroo nõusolek poolelioleva elamu aadressil Puškini 69 Narvas müügiks aktsiaseltsile Harju Ehitus tingimusel, et AS Harju Ehitus ehitab elamu lõpuni ja annab ekspluatatsiooni või kannab maha ning heakorrastab hoone teenindamiseks eraldatud maatüki tähtajaks kuni 31.12.2006. a. Vastavasisuline kohustuste ülekandmisega ehitise müügileping  sõlmiti 11.07.2005 (Jõhvi notari Tatjana Boitsova notariaalregistri nr 5716). 
19.10.2006 kirjas nr 178  pöördus AS Harju Ehitus Narva Linnavalitsuse poole taotlusega mitte rakendada nende suhtes nimetatud lepingu punktis 2.22 ettenähtud trahvi suuruses 50 000 krooni lepinguliste kohustuste mittetäitmise eest kehtestatud tähtajaks (kuni 31.12.2006). 

AS Harju  Ehitus teatab, et taotluse esitamise hetkeks on OÜ Narva Ehitusprojekt poolt koostatud hoone rekonstrueerimise projekt ning saadud Narva Linnavalitsuselt ehitusluba      nr 7502.

AS-ga Harju Ehitus 20.09.2006 sõlmitud lepingu alusel teostab OÜ Aspen Grupp hoone poolelijäänud korruse demonteerimist koos hoone ümber olevate detailide utiliseerimisega. Samuti teostatakse käesoleval ajal drenaaži ja kanalisatsiooni rajamist.

Käimas on maa erastamise protsess (Narva Linnavalitsuse 19.09.2006 korraldus nr 1184-k, erastamistasu on tasutud).  Maa erastamise lõpuleviimine on vajalik, et oleks võimalik müüa kortereid korteriomandina.

Samuti teatab AS Harju  Ehitus, et on juba investeerinud antud objekti ligi  3 000 000 krooni.

Küsimust arutati Narva Linnavalitsuse linnavarakomisjoni 01.11.2006 istungil (protokoll nr 13). Võttes aluseks Narva Linnavolikogu 09.06.2005 määrusega nr 18/55 kinnitatud “Linnavara võõrandamise korra” punkti 76, mille kohaselt “juhul, kui täitmise käigus on mõne müügilepingu punkti täitmine oluliselt raskendatud, võib poolte kokkuleppel ja Linnavalitsuse otsustuse alusel lepingutingimusi muuta või leping lõpetada”, komisjon otsustas: 

1. Pikendada AS-le Harju  Ehitus  poolelioleva elamu aadressil Puškini 69 Narvas lõpuni ehitamise ja ekspluatatsiooni andmise tähtaega kuni 31.05.2008.

2. Mitte rakendada AS Harju  Ehitus suhtes 11.07.2005 kohustuste ülekandmisega ehitise müügilepingu (Jõhvi notari Tatjana Boitsova notariaalregistri nr 5716) punktis 2.22 ettenähtud trahvi. 
Narva linn on huvitatud eelnimetatud poolelioleva elamu rekonstrueerimise lõpetamisest ja ekspluatatsiooni andmisest, kuna selle tulemusena suureneb Narva linnas elamispindade hulk. Ülaltoodu alusel on otstarbekas AS Harju Ehitus taotlus rahuldada.

2. Õiguslikud alused

Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 09.06.2005 määrusega nr  18/56 kinnitatud “Linnavara võõrandamise korra” punkti  76 kohaselt juhul, kui täitmise käigus on mõne müügilepingu punkti täitmine oluliselt raskendatud, võib poolte kokkuleppel ja Linnavalitsuse otsustuse alusel lepingutingimusi muuta või leping lõpetada.

3. Otsus

3.1. Pikendada aktsiaseltsile Harju Ehitus (registrikood 10077995, asukoht Paldiski mnt 21, Keila) 11.07.2005 kohustuste ülekandmisega ehitise müügilepingu (Jõhvi notari Tatjana Boitsova notariaalregistri nr 5716) punktis 2.22 ettenähtud kohustuse – ehitada lõpuni ehitis aadressil Puškini 69 Narvas ja anda ekspluatatsiooni või kanda maha ja heakorrastada selle teenindamiseks eraldatud maatükk -  täitmise tähtaega kuni 31.05.2008.

3.2. Mitte rakendada aktsiaseltsi Harju Ehitus suhtes 11.07.2005 kohustuste ülekandmisega ehitise müügilepingu (Jõhvi notari Tatjana Boitsova notariaalregistri nr 5716) punktis 2.22 ettenähtud trahvi.

3.3. Volitada linnapead Tarmo Tammistet (isikukood 36208175216) allkirjastama Narva linna nimel vastav notariaalne muudatus.

3.4. Narva Linnavalitsuse Linnavara- ja Majandusametil teha käesolev korraldus teatavaks AS-le Harju Ehitus.
4. Korralduse vaidlustamine

Halduskohtumenetluse seadustiku  § 9 lõike 1 kohaselt võib korraldust vaidlustada Tartu Halduskohtu Jõhvi kohtumajas 30 päeva jooksul arvates Narva Linnavalitsuse poolt korralduse teatavakstegemise päevast.

5. Rakendussätted
Käesolev korraldus jõustub seaduses sätestatud korras.

